Man 'stomgeslaan' dat sy vrou hom glo wou laat vermoor | Netwerk24
Man 'stomgeslaan' dat sy vrou hom glo wou laat vermoor
Deur Nico Gous en Alet Joubert 20 Maart 2017 22:09
Maria Ferreira Maandag by die Witrivier-landdroshof.Foto: Alet Joubert
Die man wie se vrou glo iemand wou huur om hom te vermoor is "net so stomgeslaan as almal anders".
"Ek het nooit 'n idee gehad nie," het Carlos Ferreira (55) Maandag gesê.
Hy het vermoedens oor sy vrou, Maria (53), se geestelike welsyn en meen sy moet behandeling ontvang.
Maria het Maandag vlugtig in die Witrivier-landdroshof in Mpumalanga verskyn.
Haar man was ook in die hof, maar het Maandagaand gesê hy is nou op pad terug na Mosambiek waar hy en sy vrou die Primo Cabanas Lodge in Ponta do Ouro in die suide van die land bedryf.
Maria is Sondag deur kol. Danie Hall van die Valke by 'n vulstasie op die dorp in hegtenis geneem op aanklag van sameswering om moord te pleeg.
"Dit volg nadat ons inligting opgevolg het dat sy R20 000 beloof het aan 'n lid van die Valke wat hom as 'n huurmoordenaar voorgedoen het, om haar man te vermoor," het Hall gesê.
Hall sê die egpaar het die naweek by vriende gekuier en sy wou na bewering hê dat die moord gepleeg word op pad terug na Mosambiek.
In die hof het Maria onsamehangend voorgekom. Die landdros het haar herhaaldelik gevra of sy mediese sorg nodig het.
"Nee, net 'n prokureur," het Maria gesê.
Carlos en sy vrou is al drie jaar getroud.
Albei Maria se vorige twee mans is dood.
"Volgens Ferreira is haar eerste man aan kanker dood," sê Hall.
Haar tweede man, Alan Hepburn, was 42 toe hy op 5 Februarie 2012 op 'n kleinhoewe in Bronkhorstspruit doodgesteek is terwyl hy 'n motorwiel omgeruil het.